**Mama**

*Hegemonicon*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prin bordeie de nuiele

cerul m-a făcut femeie.

Noaptea mă horesc cu iele

şi ma-nvârt pe un călcâi pân’

la luna cea holteie.

Avea Dumnezeu la început o cheie.

La început, duhul meu a fost scânteie.

Apoi m-a înfăşat mama ca pe-o crisalidă

în pântecul cel tainic de silfidă.

Ca într-un ceainic cu frunze de leac aburind

locuia mama în bordeiul de bălegar şi de paie.

Când făcea baie turnând apă bălaie cu urciorul

simţeam cum aburul îmi taie somnul

din lavra cugetării ca să licăr.

Ceainicul din care sorbea mama fierturi de anotimpuri

avea o fereastră către un copac cu o singură frunză

dar mai multe limburi.

Îmi cânta mama, dar nu de leagăn, ci de aripi cu pliuri,

de aripi din perle pisate, de zbor ce sună a carilon.

O pereche de mierle înfasura în tifon cântul mamei

despre odiniori şi odihnitori umeri

zburându-l departe, departe...

Prin bordeie de nuiele

Cerul m-a făcut femeie.

Noaptea mă horesc cu iele

şi ma-nvârt pe un călcâi pân’

la luna cea holteie.

Pentru că mama nu avea umeri;

doar pântec cu răzoare, coama şi glasul

de chema cu pricesne

măscăriciul la vatra aprinsă cu soare.

Punea pitulici pe plită şi lapte de capră

fierbea mama în tuci

de-mi zvâcneau aripile năuci

să iasă pe uluci.

Am străpuns cu aripile-mi ţărâna mamei

cântându-i doina ca o zmeie:

Prin bordeie de nuiele

Cerul m-a făcut femeie.

Noaptea mă horesc cu iele

şi ma-nvârt pe un călcâi pân’

la luna cea holteie.